Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 2 Pv 475/11/6601	Banská Bystrica, 18.3.2013
EEČ : 2-45-45-2013

U Z N E S E N I E

Trestná vec:	obvinený XXXXX  
Prečin:	Poškodzovanie a ohrozovanie prevádzky všeobecne prospešného zariadenia podľa § 288 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: vodič - strojník
sa v skúšobnej dobe, určenej uznesením prokurátora Okresnej prokuratúry Banská Bystrica zo dňa 28.2.2012, spisová značka 2 Pv 475/11/6601, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
7. septembra 2011 v čase okolo 15.30 h v Banskej Bystrici, na Javorníckej ulici, pri vykonávaní výkopových prác na pokládku teplovodného potrubia počas bagrovania poškodil dva optické káble podzemného telekomunikačného zariadenia patriace spoločnosti Orange Slovensko, a. s. a jeden koaxiálny kábel podzemného telekomunikačného zariadenia patriaci spoločnosti UPC BROADBAND SLOVAKIA, s. r. o., čím spôsobil spoločnosti Orange Slovensko, a. s. so sídlom v Bratislave, ul. Prievozská č. 6/A, škodu poškodením optických káblov vo výške 402,30 € a spoločnosti UPC BROADBAND SLOVAKIA, s. r. o. so sídlom v Bratislave, ul. Ševčenkova č. 36, škodu poškodením koaxiálneho kábla vo výške 125,24 € a svojim konaním ohrozil prevádzku všeobecne prospešného zariadenia na prenos telefónneho, televízneho a internetového signálu.

Uznesením prokurátora Okresnej prokuratúry Banská Bystrica zo dňa 28.2.2012, spisová značka 2 Pv 475/11/6601, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
	Uznesením prokurátora Okresnej prokuratúry v Banskej Bystrici sp. zn. 2 Pv 475/11-15 zo dňa 28.02.2012 bolo podľa § 216 ods. 1 Tr. por. trestné stíhanie obvineného XXXXX, pre trestný čin poškodzovania a ohrozovania prevádzky všeobecne prospešného zariadenia podľa § 288 Tr. zák., ktorého sa dopustil na tom skutkovom základe, ako je uvedené vo výrokovej časti tohto uznesenia, podmienečne zastavené.

Podľa § 216 ods. 2 Tr. por. bola obvinenému XXXXX v rozhodnutí o podmienečnom zastavení trestného stíhania určená skúšobná doba v trvaní dvanásť mesiacov. Táto začala plynúť právoplatnosťou rozhodnutia o podmienečnom zastavení trestného stíhania, teda dňa 07.03.2012. Po uplynutí skúšobnej doby bolo zistené, že obvinený XXXXX v jej priebehu viedol riadny život, keď nespáchal žiadny skutok, ktorý by napĺňal zákonné znaky skutkovej podstaty niektorého trestného činu podľa Trestného zákona a nebol prejednávaný ani v priestupkovom konaní za spáchanie priestupku. 

 Na základe uvedených skutočností možno usudzovať, že samotné trestné stíhanie obvineného XXXXX teda postačilo na jeho prevýchovu a preto bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú môžu podať obvinený a poškodený do troch dní odo dňa jeho doručenia prostredníctvom Okresnej prokuratúry v Banskej Bystrici. O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok.

Mgr. Pavel Keller
prokurátor